Kérelem közzététele a mezőgazdasági termékek és az élelmiszerek minőségrendszereiről szóló, 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2023/C 41/12)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„NUECES DE NERPIO”

EU-szám: PDO-ES-02786 – 2021.7.16.

OEM (X) OFJ ( )

1. Elnevezés

„Nueces de Nerpio”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Szárított dió, amely héjas egész dió, egész dióbél, felezett dióbél vagy darált dió formában kerül kiszerelésre, és amelyet a Nerpióban őshonos helyi diófák és a termőterülethez alkalmazkodó, a Juglans regia L. fajhoz tartozó egyéb fajták (kultivárok) egészséges termésből állítanak elő a külső burok eltávolításával.

Engedélyezett fajták:

Fő fajta: A helyi fajta, az őshonos Nerpio diófa a Nerpio-termelők által a 16. század óta végzett vetőmag-szelekció eredménye. Ez a Taibilla folyó völgyéhez tökéletesen alkalmazkodó diófa oltatlan ökotípusát eredményezte. A több száz éves őshonos diófa-ültetvények egyedülálló tájképet és növénygenetikai örökséget hoztak létre Nerpio térségében. Ez az ökotípus a termőterületen az e fajhoz tartozó összes fa legalább 80 %-át képviseli.

Másodlagos fajták (kultivárok): A Nerpióban az 1990-es évek óta termesztett Franquette, Chandler, Pedro és Fernor fajták, amelyek alkalmazkodtak a helyi viszonyokhoz. Ezeknek a másodlagos fajtáknak a szaporítóanyagait a helyi fajta, az őshonos nerpiói diófa oltatlan törzseibe kell beoltani. Ez az állomány életképesebbé teszi a másodlagos fajtákat, amelyek jobban képesek alkalmazkodni a mészkőtalajokhoz, és ellenállóbbak a talajbetegségekkel és a gyökérfulladással szemben. Ezek a tényezők elősegítik a másodlagos fajtáknak a termőterülethez való alkalmazkodását.

A dióbél, illetve a diómag jellemzői:

— A dióbelet vagy -magot körülvevő hártya enyhén sötétebb, bézs-bronz-gesztenyebarna színű. Ez a tanninok magas koncentrációjának, és ezzel összefüggésben a nagyobb antioxidáns-tartalomnak és az intenzívebb érzékszervi tulajdonságoknak tudható be.

— Jelentős kémiai stabilitással rendelkezik, ami ellenállóvá teszi az avasodással szemben (egy évnél hosszabb eltarthatósági idő, az oltalom alatt álló eredetmegjelölés meghatározott hagyományos tárolási feltételei).

— A magas tannintartalomból adódóan a dió enyhén kesernyés és fanyar ízű.

— Magas természetes antioxidáns-tartalommal, főként csersavból és ellagsavból származó tanninokkal rendelkezik. A Trolox-egyenértékű antioxidáns kapacitásban (TEAC) kifejezett, DPPH szabadgyök-fogó képesség értékelési módszere alapján a nerpiói dió antioxidáns kapacitása ≥ 110 μmol Trolox/g dió (± 10 %). Ez jóval magasabb, mint a piacon forgalomban lévő más diófajtáknál.

Terméktípusok

A dió az alábbi formákban kerül kiszerelésre:

— héjas „egész dió”;

— „egész dióbél” vagy mag;

— „felezett dióbél” vagy fél dióbél;

— „darált dió” vagy darált dióbél.

Az „egész dió” és „egész dióbél” kiszerelésnek meg kell felelnie az „Extra” és az „I. osztály” besorolásra vonatkozó minőségi minimumkövetelményeknek, a héjas dió forgalmazására (DDP-01 ENSZ EGB-előírás) és a dióbél forgalmazására (DDP-02 ENSZ EGB-előírás) vonatkozó nemzetközi szabványokban meghatározottak szerint.

Az „egész diónak” legalább 28 mm-nek kell lennie. Az „egész dióbélnek” 8 mm-nél nagyobbnak kell lennie.

Osztályozástól és formától függetlenül az „egész diónak” a csomagoláskor 7 % alatti nedvességtartalmúnak kell lennie. Az „egész dióbél”, a „felezett dióbél” és a „darált dió” esetében a maximális nedvességtartalom 5 %.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

A dió termesztését, betakarítását, szárítását és előkészítését a termőterületen kell végezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „felezett dióbélként” kiszerelt dió esetében a dióbél mérete 3 mm és 8 mm között van. A 10 %-nál nagyobb eltérés az annak nem megfelelő tömeg esetében nem megengedett. A „darált dió” esetében nincs mérethatár, de 3 mm-nél kisebb nem lehet. A tömeg legfeljebb 10 %-ának megfelelő eltérés megengedett.

Az „egész diót” legfeljebb 25 kg-os kiszerelésben lehet csomagolni. Az „egész dióbél”, a „felezett dióbél” és a „darált dió” esetében ez legfeljebb 15 kg lehet.

A tárolásnak, az osztályozásnak és a csomagolásnak ugyanazon a helyen kell történnie, minden esetben a termőterületen belül. Az újracsomagolás tilos. A forrásnál történő csomagolás indoka a „Nueces de Nerpio” kezelésére és tartósítására vonatkozó természetes környezeti feltételek biztosításán alapul. Biztosítani kell a huzatmentességet, a páratartalom nem haladhatja meg a 75 %-ot, a hőmérséklet pedig nem lehet magasabb, mint a 20 °C. Ezek a feltételek Nerpióban garantáltak, és elengedhetetlenek a dióra jellemző magas tannintartalom megőrzéséhez és az avasodás folyamatának lelassításához.

3.6. A bejegyzett elnevezést viselő termék címkézésére vonatkozó egyedi szabályok

A „Nueces de Nerpio” eredetmegjelölést és/vagy a „Nueces de Nerpio” OEM logóját jól láthatóan fel kell tüntetni a dió címkéjén és kereskedelmi csomagolásán.

A csomagoláson, amelyben a diót fogyasztás céljából szállítják, számozott címkéket kell elhelyezni, amelyeket nem lehet újra felhasználni.

A dió csak a termőterülethez tartozó, bejegyzett kezelő- és csomagolóüzemek márkajelzésével hozható forgalomba.

A választható címkézés részeként a 100 évesnél idősebb fákról származó dió esetében a „De nogales centenarios” (100 éves diófáról) megjelölést kell használni. Ezenkívül a hivatalos – akár nemzeti, akár uniós – környezetvédelmi jegyzékben szereplő fákból származó dió esetében a „De nogales singulares” (megjelölt diófákról) megjelölést kell feltüntetni a jegyzékben szereplő diófa elnevezése mellett.

A termék forgalomba hozatalakor a különböző kiszerelések megnevezését kell használni: „Egész, héjas dió”, „Egész dióbél”, „Felezett dióbél” és „Darált dió”.

4. A földrajzi terület tömör meghatározása

A „Nueces de Nerpio” termesztésének, kezelésének és csomagolásának hagyományos területe a Taibilla folyó és mellékfolyói vízgyűjtő medencéje körüli, legalább 900 m tengerszint feletti magasságban elhelyezkedő körülhatárolt természetes földrajzi térséget foglalja magában, amely a következő területekből áll.

Kasztília-La Mancha Autonóm Közösség:

Nerpio településen az összes kataszteri poligon és/vagy a több, mint 900 méteres tengerszint feletti magasságon elhelyezkedő parcellák.

Yeste és Letur településeken az összes kataszteri poligon és/vagy a több, mint 900 méteres tengerszint feletti magasságon elhelyezkedő parcellák, és amelyek a Taibilla folyó vízgyűjtő medencéjéhez tartoznak.

Murcia Autonóm Közösség:

Moratalla településen az összes kataszteri poligon és/vagy a több, mint 900 méteres tengerszint feletti magasságon elhelyezkedő parcellák, és amelyek a Taibilla folyó vízgyűjtő medencéjéhez tartoznak.

5. Kapcsolat a földrajzi területtel

A „Nueces de Nerpio” OEM az alapanyag sajátos jellemzőin alapul, amelyek természeti és emberi tényezők révén szorosan kapcsolódnak a földrajzi eredethez.

A földrajzi terület sajátosságai

Az előállítási terület, a Taibilla-völgy medencéje a Sierra de Segura hegyvonulat déli területének részét képezi, amely a Betikai-hegység délkelet-spanyolországi régióinak (a Prebético és a Subbético) geológiai metszéspontja. A környező terület hegyvidéki, amelyet a körülbelül 2000 méteres tengerszint feletti magasságon elhelyezkedő mészkő és dolomit vonulatok alkotják. A „Nuez de Nerpio” termőterülete középen helyezkedik el, amely 900 méteres tengerszint feletti magasságban található, hegyek által közrefogott kisebb völgyekből áll. A területen a Segura fő mellékfolyója, a Taibilla folyik keresztül. Ez a közepesen magas, mészkő- és dolomitkőzetből álló hegyvidéki térség jellegzetes agrárerdészeti környezetet hoz létre, amelyben kialakult az őshonos Nerpio dió természetes élőhelye, és ez a fajta a nerpiói mezőgazdasági termelők által a 16. század óta végzett szelekciónak köszönhetően tökéletesen alkalmazkodott a környezethez. A terület jelentős környezeti értékkel bír, és a Natura 2000 hálózathoz tartozik.

Az éghajlat a közepesen magas hegyvidékekre jellemző. Általánosságban a Köppen éghajlat-osztályozási rendszer szerint a meleg kontinentális/mediterrán (Csb – mérsékelt éghajlat, száraz, meleg nyarak) kategóriába sorolható. Az átlaghőmérséklet 10 és 15 °C között van (1981 és 2010 között mérve). Az évszakok között jelentős a hőmérséklet-ingadozás, az abszolút maximum 45,7 °C, az abszolút minimum –15,7 °C, a napi ingadozás pedig tavasszal és ősszel akár 22 °C is lehet. Ezeket az ingadozásokat a Taibilla-völgy hőmérséklet-inverziója is elősegíti, ami sajátos növénytermesztési körülményeket eredményez. Emellett a csapadékmennyiség mérsékelt, 400 és 600 mm között mozog, és jelentős csökkenés figyelhető meg kelet felé haladva, ami a délkelet-spanyolországi elsivatagosodás következménye. Az evapotranspiráció magas, a tengerszint feletti magasságtól függően 600 és 800 mm között van.

A környezeti páratartalom alacsony, éves átlagban 65 %. A diófák általában jól védettek a szelektől, mivel a hegyek által körbevett völgyekben helyezkednek el.

A diófák termesztésére szolgáló talajok mészköves-márgás és dolomitos jellegűek, amelyek a negyedidőszak folyami hordalékain és a Taibilla folyó almedencéjéből származó teraszokon alakultak ki. A talaj textúrája változó, de főként vályogos és agyagos-vályogos. A talaj pH-értéke nagyon magas, 8,0 és 8,5 között van, ami a rendkívül magas, akár 50 %-os kalcium-karbonát-tartalomnak tudható be. Ezekben a talajokban a szervesanyag-tartalom nagyon magas, 2 % feletti, egyes esetekben pedig a felső 20 cm-es rétegben a 4 %-ot is eléri. Ezek nagyon termékeny és kiegyensúlyozott talajok a diófák számára.

A Taibilla-völgy vízgyűjtő medencéjében a víz minősége jó, a Kaliforniai Egyetem (Riverside) osztályozása szerint C2-S1–C3-S1 kategóriába sorolható. A vizek szénsavasak és lúgosak, pH-értékük 7,9–8,4, az alapkőzet jellege miatt.

Nerpio és a Taibilla-völgy tájképét emberemlékezet óta a diófatermesztés formálja. Az arab eredetű teraszok, amelyek több száz évre, a 12. és 13. századig nyúlnak vissza, figyelemre méltó jellegzetességek, amelyek lehetővé teszik az ilyen meredek terep árasztásos öntözését. A földterületet ókori árkok sűrű hálózata szeli át, ezeken keresztül érkezik a területre a Taibilla és mellékfolyói, valamint a különálló patakok vize. A teraszok ősi kőfalak mentén helyezkednek el, amelyek a domboldalak és az acequias (ókori öntözőcsatornák) támasztékaként szolgálnak. Ez a hagyományos művelési gyakorlat és az ősi diófák jelenléte Nerpio és a Taibilla-völgy tájképének és növénytermesztési örökségének alapvető elemeit képezi, amelyek ökológiai környezetet teremtenek a Spanyolországra jellemző őshonos diófa termesztéséhez. Az ősi eredetű terület tájképét teraszok formálják.

Jellemző tulajdonságok

A Nerpio dió bele vagy magja magas tannintartalommal rendelkezik, amely főként csersavból és ellagsavból származik, és egyedi tulajdonságokat kölcsönöz a termésnek. Az avasodással szemben rendkívül ellenálló, eltarthatósági ideje több mint egy év. Íze enyhén kesernyés, fanyar érzetet nyújt. A héj színe enyhén sötétebb: bézs-bronz-gesztenyebarna színű. A magas tannintartalom magas Trolox-egyenértékű antioxidáns kapacitást jelent (TEAC ≥ 110 ± 10 % μmol Trolox/g dió). A Sevillai Zsír- és Olajipari Intézet (CSIC) [a tudományos kutatásért felelős magas szintű tanács] tudományos kiadványa a Nerpio dió kiváló antioxidáns tulajdonságait mutatja be más, kereskedelmi forgalomban kapható fajtákkal összehasonlítva: „Nutritional composition and antioxidant activity of different walnut varieties (Junglans regia L.) from Nerpio (Spain) in comparison to commercial varieties (A spanyolországi Nerpióban termesztett különböző diófajták [Junglans regia L.] tápanyag-összetétele és antioxidáns kapacitása a kereskedelmi forgalomban kapható fajtákkal összehasonlítva) (I. Viera-Alcaide és mások, Grasas y Aceites 70 (3) 2019. július–szeptember)”.

A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A nerpiói dió egyedi fizikai, kémiai és érzékszervi jellemzőkkel rendelkezik. A Nerpióból származó ökotípus sajátos jellemzői nehezen reprodukálhatók az előállítási területen kívül.

A nerpiói dió megkülönböztető jellemzői közé tartozik a dióbél sötét héja, a hosszú eltarthatóság és az avasodással szembeni ellenálló képesség, a kissé kesernyés íz és a fanyar érzet. Ezek a jellemzők a dió magas tannintartalmával, valamint a magas antioxidáns kapacitásával (TEAC ≥ 110 μmol Trolox/g dió) függ össze, ami jóval magasabb, mint a piacon forgalomban lévő többi dióé. Ezek a jellemzők közvetlenül kapcsolódnak az alábbi természeti és emberi tényezőkhöz is: a növényi anyagok szelekciója, a termesztés különleges mezőgazdasági és éghajlati körülményei, valamint a dió természetes szárítása és tárolása.

1. Az őshonos diófák fajtaszelekciója

A nerpiói diófák szelekciója a 16. századra nyúlik vissza, amint azt a mintegy 600 éves „Plantón del Covacho” ősi nerpiói diófa is tanúsítja. Az őshonos nerpiói fajtákat sötétebb szín és a kereskedelmi forgalomban kapható diónál intenzívebb íz jellemzi. Ez a nerpiói diótermesztők közvetlen befolyásának tudható be, akik évszázadok óta szelektálták azokat a diófajtákat, amelyek sötétebb színűek, gazdagabb, kissé kesernyés és fanyar ízzel rendelkeznek.

2. A termesztés sajátos mezőgazdasági és éghajlati viszonyai

Talajtani viszonyok: Az őshonos Nerpio fajták tökéletesen alkalmazkodnak a Taibilla völgyében található meszes talajok tulajdonságaihoz, amelyek pH-értéke 8 és 8,5 között van, és a kalcium-karbonát-tartalmuk meghaladja az 50 %-ot. Ezek a meszes talajok gátolják a foszfor felvételét a talajból. Ennek eredményeként a dióban ez az ásványi anyag kis mennyiségben található meg, ami nagyobb mértékben eredményezi a levelek és a termés ibolyaszínű elszíneződését, ami pedig az antociánok és más fenolos vegyületek, például flavonolok, flavonoidok és tanninok nagyobb mennyiségével van összefüggésben.

Éghajlati viszonyok: Nerpio mediterrán éghajlata az Ibériai-félsziget délkeleti részére jellemző: sok napsütés, magas hőmérséklet, kevés csapadék és magas, akár 800 mm-es evapotranspiráció. E körülmények miatt nyáron vízhiány éri a diófákat, ami a csersavakból és ellagsavakból származó tanninok szintézisét váltja ki. Ennek következtében a dióhéj sötétebb színű. A Taibilla-völgy jelentős, 22 °C feletti napi hőmérséklet-ingadozásai, amelyeket a völgy hőmérsékleti inverziói is elősegítenek, hozzájárulnak a dió tannintartalmának növekedéséhez az érlelés végső szakaszában.

3. A Nueces de Nerpio természetes szárításának és tárolásának egyedi körülményei

Az őszi és téli hideg és száraz időjárás felgyorsítja a dió kiszáradásának (szárításának) folyamatát. Az egyéb tényezők közé tartozik az érés optimális szakaszában történő betakarítás; a hagyományos természetes szárítók; valamint a megfelelő tárolási körülmények 20 °C alatti mérsékelt és állandó hőmérséklet, valamint alacsony 75 °C alatti páratartalom mellett. A dió forgalomba hozatala előtt ezek a tényezők biztosítják a dió legjobb tárolási feltételeit, és megőrzik a dióban lévő antioxidánsokat (tanninok), ezáltal lelassítva az avasodás folyamatát. A mosással és/vagy mesterséges szárítással járó eljárások nem egyeztethetők össze a „Nueces de Nerpio” oltalom alatt álló eredetmegjelöléssel.

Hivatkozás a termékleírás közzétételére

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) HL L 343., 2012.12.14., 1. o.